Návrh
Priebežná Správa o plnení
Koncepcie štátnej vednej a technickej politiky do roku 2005
za obdobie rokov 2000 – 2002

ÚVOD 

Koncepcia štátnej vednej a technickej politiky do roku 2005 (ďalej len „koncepcia“) bola schválená uznesením vlády SR č.724/2000 a uznesením Národnej rady SR č.1228/2000. Stala sa východiskom pre vypracovanie zákona č.203/2001 Z. z. o Agentúre na podporu vedy a techniky v znení neskorších predpisov a zákona č.132/2002 Z. z. o vede a technike. V oboch týchto zákonoch sú premietnuté ciele koncepcie. Ciele koncepcie sú premietnuté aj do zákona č.131/2002 Z. z. o vysokých školách v znení neskorších predpisov a do zákona č.133/2002 Z. z. o Slovenskej akadémii vied. Týmito zákonmi je v podstatnej miere zabezpečované plnenie koncepcie.

I. Plnenie Hlavných cieľov štátnej vednej a technickej politiky za obdobie 2000 - 2002

Plnenie hlavných cieľov koncepcie sa za obdobie rokov 2000 až 2002 v tejto oblasti  realizovalo nasledujúcim spôsobom.

Cieľ - „zabezpečiť dôslednú koordináciu štátnej vednej a technickej politiky a odvetvových politík“ bol plnený už pri vypracovaní samotnej koncepcie, keď jej obsah bol zosúladený s existujúcimi platnými odvetvovými politikami. V roku 2001, v rámci plnenia uznesenia vlády SR č.724/2000, bod B.1, väčšina ústredných orgánov štátnej správy SR (ďalej len „ústredný orgán“) a Slovenská akadémia vied rozpracovali koncepciu na konkrétne podmienky v svojej pôsobnosti. Ministerstvo školstva SR (ďalej len „ministerstvo školstva“) vypracovalo o stave rozpracovania koncepcie na pomery jednotlivých ústredných orgánov a Slovenskej akadémie vied materiál „Informácia o stave rozpracovania „Koncepcie štátnej vednej a technickej politiky do roku 2005“ na podmienky jednotlivých ústredných orgánov a SAV“, ktorý vláda SR vzala na vedomie na jej rokovaní dňa 10.4. 2002. Ministerstvo výstavby a regionálneho rozvoja SR v roku 2002, po nadobudnutí účinnosti zákona č.132/2002 Z. z. o vede a technike aktualizovalo svoju odvetvovú koncepciu vedy a techniky na podmienky stanovené týmto zákonom.

Cieľ - „vytvorenie podmienok pre priblíženie úrovne vedy a techniky SR k úrovni v porovnateľných štátoch Európskej únie do roku 2005“ sa plní priebežne a adekvátne výške prostriedkov prideľovaných zo štátneho rozpočtu na vedu a techniku v SR. Realizácia tohto cieľa je trvale obmedzovaná nedodržiavaním trendov medziročného nárastu výdavkov na vedu a techniku zo štátneho rozpočtu v rokoch 2001 a 2002 po 450 mil. Sk schválených v koncepcii (pritom trendy v koncepcii boli vypočítané z priemerného HDP 800 mld. Sk pre rok 2000 ale výška skutočného  HDP v roku 2000 bola 887 200 mil. Sk, v roku 2001 bola 960 000 mil. Sk a v roku 2002 bola 1 052 500 mil. Sk – údaje  Štatistického úradu SR).
Schválením zákona č.203/2001 Z. z. o Agentúre na podporu vedy a techniky v znení neskorších predpisov, zákona č.131/2002 Z. z. o vysokých školách v znení neskorších predpisov, zákona č.132/2002 Z. z. o vede a technike a zákona č.133/2002 Z. z. o Slovenskej akadémii vied boli vytvorené základné štruktúry štandardného legislatívneho zabezpečenia pre priblíženie sa úrovne vedy a techniky v SR úrovni vedy a techniky v porovnateľných krajinách EÚ. Proces približovania sa k úrovni vedy a techniky v porovnateľných krajinách EÚ je však brzdený nedostatočnou podporou poskytovanou vede a technike ako zo strany štátu tak aj podnikateľskej sféry.

Cieľ - „vytvorenie podmienok pre rozširovanie a skvalitňovanie medzinárodnej vedecko-technickej spolupráce“ sa plní priebežne a  úspešnosť jeho plnenia je tiež limitovaná  výškou finančnej podpory vynakladanej na tento účel. Za pretrvávajúceho nedodržiavania medziročných nárastov finančnej podpory vede a technike v rokoch 2001 a 2002 schválených v koncepcii, ministerstvo školstva koordinovalo medzinárodnú vedecko-technickú spoluprácu s cieľom, aby sa SR stala rovnocenným partnerom krajinám Európskeho výskumného priestoru. 

Cieľ - „zvýšenie výkonnosti a efektívnosti výskumu a vývoja“ sa plnil vytvorením základného štandardného legislatívneho rámca – novými zákonmi týkajúcimi sa výlučne vedy a techniky, ktoré zabezpečujú prostredie pre zvýšenie výkonnosti a efektívnosti výskumu a vývoja. Ku zvýšeniu výkonnosti a efektívnosti výskumu a vývoja bude prispievať aj riešenie štátnych programov výskumu a vývoja (ďalej len „štátny program“), ktoré sú etablované zákonom o vede a technike ako nová forma úloh výskumu a vývoja. Riešenie štátnych  programov založené na spájaní výskumných kapacít všetkých sektorov výskumu a vývoja má smerovať k ich efektívnemu využívaniu pri riešení („štátnych“) priorít výskumu a vývoja a k zvyšovaniu výkonnosti ekonomiky a rozvoju spoločnosti.

Cieľ - „zvyšovanie úrovne prepojenia (súčinnosti)  štátneho sektora, sektora vysokých škôl a podnikateľského sektora výskumu a vývoja pri inovačnom rozvoji výrobných a nevýrobných odvetví“  sa začal v hodnotenom období plniť hlavne zavedením štátnych programov a štátnych objednávok výskumu a vývoja (ďalej len „štátna objednávka“), ktoré predpokladajú súčasnú participáciu a spoluprácu  organizácií výskumu a vývoja uvedených troch sektorov na ich riešení.

Cieľ - „urýchlenie transferu výsledkov výskumu a vývoja v rámci rozvojového  a reštrukturalizačného procesu hospodárstva a spoločnosti“ sa plní priebežne. K plneniu tohto cieľa prispelo aj vyčlenenie 106 mil. Sk z privatizácie Telekomunikácií na „Rozvojové programy výskumu a vývoja na urýchlenie reštrukturalizácie a zvýšenie konkurencieschopnosti slovenskej ekonomiky“, ktoré sú riešené od júla 2000 do júla 2003. Vláda SR bola informovaná o využívaní týchto prostriedkov materiálom ministerstva školstva „Informácia o využívaní pridelených finančných prostriedkov z mimorozpočtových zdrojov získaných privatizáciou schválených v zákone o štátnom rozpočte na Rozvojové programy výskumu a vývoja na urýchlenie reštrukturalizácie a zvýšenie konkurencieschopnosti slovenskej ekonomiky“, ktorý vzala na vedomie 3. júla 2002.

II. Plnenie cieľov koncepcie za obdobie 2000 - 2002 podľa jej jednotlivých častí

1. časť - Inštitucionálne a informačné zabezpečenie vedy a techniky

Kompetencie pre vedu a techniku s celoslovenskou pôsobnosťou boli stabilizované a zastrešuje ich ministerstvo školstva. Boli vytvorené základné legislatívne podmienky určujúce úlohy jednotlivých ústredných orgánov a Slovenskej akadémie vied v oblasti vedy a techniky  na jednej strane a na druhej strane určujúce úlohu ministerstva školstva. Ministerstvo školstva okrem koordinovania ústredných orgánov a Slovenskej akadémie vied v oblasti vedy a techniky koordinuje aj činnosť sektorov výskumu a vývoja (štátneho, vysokoškolského a podnikateľského). 
Ku skvalitneniu koordinácie v oblasti vedy a techniky prispieva aj Rada vlády SR pre vedu a techniku (poradný orgán vlády SR pre oblasť vedy a techniky), ktorá pozostáva zo zástupcov vybraných ústredných orgánov, Slovenskej akadémie vied a všetkých sektorov výskumu a vývoja. 
Bola prehĺbená spolupráca s Asociáciou zamestnávateľských zväzov a združení SR najmä prostredníctvom Zväzu priemyselných výskumných a vývojových organizácií, ktorý je poverovaný asociáciou pre priamu spoluprácu s ministerstvom školstva. Ministerstvo školstva zaviedlo, do všetkých oblastí koncepčných prác a rozhodovania v oblasti vedy a techniky s celoslovenskou pôsobnosťou, princíp účasti odborníkov zo všetkých sektorov výskumu a vývoja (v počte rovnakého zastúpenia podľa sektorov výskumu a vývoja) na ich realizácií.  

V organizačnom zabezpečení výkonu odvetvových kompetencií v oblasti výskumu a vývoja niektorými ústrednými orgánmi boli  zrealizované zmeny.
Zmena vo výkone odvetvových kompetencií v oblasti vedy a techniky sa uskutočnila na Ministerstve hospodárstva SR, kde v dôsledku reorganizácie došlo k rozdeleniu odvetvových kompetencií v oblasti vedy a techniky na dve samostatné zložky, koncepčnú a výkonnú (realizačnú), ktoré sú zabezpečované prostredníctvom poverených zamestnancov v dvoch rôznych samostatných odboroch. Oddelenie koncepčnej a realizačnej zložky neprispieva k účelnému a efektívnemu výkonu kompetencií.  
Na Ministerstve pôdohospodárstva SR bola realizovaná integrácia dvoch odborov, keď do Odboru vedy, výskumu a energetiky bol integrovaný Odbor vzdelávania a poradenstva. Vznikol tak Odbor vedy, výskumu, energetiky, vzdelávania a poradenstva, v rámci ktorého výkon odvetvových kompetencií v oblasti vedy a techniky zabezpečujú len dvaja zamestnanci odboru.  
Na Ministerstve obrany SR sa uskutočnila reorganizácia, dôsledkom ktorej je problematika výskumu a vývoja čiastočne sústredená na Sekcii modernizácie a infraštruktúry, Odbor výskumu, vývoja a modernizácie. Ale vo výkone kompetencií pretrváva roztrieštenosť, pretože pracoviská zaoberajúce sa výskumom sú organizačne pričlenené k rôznym iným sekciám Ministerstva obrany SR.  

Po roku 2002 výkon kompetencií v oblasti vedy a techniky je zabezpečovaný samostatnými útvarmi majúcimi v náplni len vedu a techniku už len na ministerstve školstva, Ministerstve výstavby a regionálneho rozvoja SR a v Slovenskej akadémii vied. Na ministerstve školstva výkon prierezových kompetencií v oblasti vedy a techniky zabezpečuje Sekcia vedy a techniky (19 zamestnancov) a výkon kompetencií v oblasti vedy a techniky v sektore vysokých škôl zabezpečuje Odbor vedy a techniky na vysokých školách (8 zamestnancov) Sekcie vysokých škôl; na Ministerstve výstavby a regionálneho rozvoja SR výkon odvetvových kompetencií v oblasti vedy a techniky zabezpečuje Odbor vedy a techniky priamoriadený ministrom (5 zamestnancov); Slovenská akadémia vied túto úlohu zabezpečuje prostredníctvom Odboru vedy a výskumu Úradu Slovenskej akadémie vied (4 zamestnanci) a 1 zamestnancom Zahraničného odboru Úradu Slovenskej akadémie vied.
Na všetkých ústredných orgánoch, okrem Ministerstva výstavby a regionálneho rozvoja SR a ministerstva školstva, je výkon odvetvových kompetencií v oblasti vedy a techniky zabezpečovaný len na to určenými zamestnancami v útvaroch rôzneho vecného zamerania, ktorí v mnohých prípadoch zabezpečujú výkon kompetencií v oblasti vedy a techniky len ako jednu z mnohých svojich ďalších pracovných činností. Na základe reštrikčných opatrení v počte zamestnancov zabezpečujúcich odvetvové kompetencie v oblasti vedy a techniky dochádza k časovým sklzom pri výkone odvetvových kompetencií a aj pri zabezpečovaní úloh koordinovaných ministerstvom školstva a vyžadujúcich spoluprácu s ostatnými ústrednými orgánmi a Slovenskou akadémiou vied.

1.1 Organizácie a pracoviská výskumu a vývoja SR 

V priamoriadených organizáciách výskumu a vývoja zriadených ústrednými orgánmi a Slovenskou akadémiou vied sa uskutočnili transformačné zmeny. Tieto zmeny boli vyvolané predovšetkým plnením záverov materiálu „Audit súladu činností a financovania ústredných orgánov štátnej správy a organizácií v ich pôsobnosti“ (ďalej len „audit“) schváleného uznesením vlády SR č. 694/2000.

Transformácia organizácií výskumu a vývoja štátneho sektora, ktorých zdriaďovateľmi sú ústredné orgány a Slovenská akadémia vied, sa uskutočnila v pôsobnosti: 
Ministerstva pôdohospodárstva SR - bol transformovaný Technický a skúšobný ústav pôdohospodársky Rovinka z rozpočtovej formy hospodárenia na príspevkovú formu hospodárenia; Výskumný ústav meliorácií a krajinného inžinierstva Bratislava (príspevková organizácia /ďalej len „PO“/) bol začlenený do Slovenského vodohospodárskeho  podniku š.p. Banská Štiavnica ako odštepný závod Hydromeliorácie; Výskumný ústav veterinárnej medicíny Košice (PO) bol začlenený do Univerzity veterinárneho lekárstva v Košiciach. Hlavný predmet činnosti transformovaných organizácií zostal zachovaný a je premietnutý v štatútoch organizácií.
Ministerstva hospodárstva SR - sa uskutočnila transformácia príspevkových organizácií Štátneho drevárskeho výskumného ústavu a Výskumného ústavu zváračského na obchodné spoločnosti s charakterom akciových spoločností so zachovaním ich pôvodného predmetu činnosti na ďalších 10 rokov. Tým bol dovŕšený proces privatizácie organizácií výskumu a vývoja štátneho sektora v rezorte Ministerstva hospodárstva SR.
Ministerstva dopravy, pôšt a telekomunikácií SR - bol Výskumný ústav dopravný Žilina (PO) privatizovaný na VÚD Žilina a.s. a jeho doterajšia činnosť bude zachovaná na dobu 10 rokov v zmysle zmluvy o privatizácii.  Uznesením vlády SR č.1208/2002 bol Výskumný ústav spojov Banská Bystrica (PO) zaradený do zoznamu organizácií, ktoré budú transformované na neziskové organizácie poskytujúce všeobecne prospešné služby. Jeho doterajšia náplň bude zachovaná.
Ministerstva kultúry SR - bolo Mediálne a informačné centrum, ktoré vykonávalo aj výskum, zrušené a časť delimitovaných zamestnancov sa výskumom zaoberá v Národnom osvetovom centre.
Ministerstva životného prostredia SR - bol Slovenský hydrometeorologický ústav s nesamostatným pracoviskom výskumu a vývoja transformovaný z rozpočtovej formy hospodárenia na príspevkovú.
Slovenskej akadémie vied došlo k nasledujúcim transformáciám (neboli však dôsledkom auditu, lebo materiál audit sa netýkal Slovenskej akadémie vied). V rámci I. oddelenia sa uskutočnilo zlúčenie dvoch organizácií. Ústav teórie riadenia a robotiky bol začlenený do Ústavu informatiky s cieľom zefektívniť výskumnú činnosť. Na úrovni II. oddelenia vied sa transformovali Ústav mikrobiológie  a Ústav experimentálnej fytopatológie a entomológie. Na základe výsledkov akreditácie bol Ústav mikrobiológie začlenený do Ústavu molekulárnej biológie a Ústav experimentálnej fytopatológie a entomológie do ústavov podľa charakteru výskumných kolektívov. Transformácia zachovala odbory výskumu a vývoja bývalých pracovísk, ale riešiteľské kolektívy prešli na pracoviská s kvalitnejšou infraštruktúrou a vyššou kvalitou riešenia úloh základného a aplikovaného výskumu. Transformácia bola výsledkom opakovanej evaluácie pracovísk Slovenskej akadémie vied  a previerky vedeckej výkonnosti pracovísk. 
Úradu pre normalizáciu, metrológiu a  skúšobníctvo SR - bol Slovenský metrologický ústav transformovaný na  príspevkovú organizáciu s adresným príspevkom (kontrakt s Úradom pre normalizáciu, metrológiu a skúšobníctvo SR).
Úradu geodézie, kartografie a katastra SR – vo Výskumnom ústave geodézie a kartografie v Bratislave (PO) bol od roku 2001 zmenený príspevok na prevádzku – transfer zo štátneho rozpočtu na nulu.

V sektore vysokých škôl  v zmysle nového zákona č.131/2002 Z. z. o vysokých školách v znení neskorších predpisov, ktorý nadobudol účinnosť od 1. apríla 2002 sa vysoké školy (okrem vysokých škôl v pôsobnosti Ministerstva vnútra SR a Ministerstva obrany SR) transformovali z organizácií s rozpočtovou formou hospodárenia na verejno-právne a samosprávne organizácie neziskového typu (táto transformácia nebola  dôsledkom auditu, lebo materiál audit sa netýkal vysokých škôl).
Na základe úspešného výsledku každoročného hodnotiaceho auditu vykonaného v r. 2002 v Medzinárodnom laserovom centre Bratislava, zostáva táto organizácia aj v roku 2003 priamo riadenou organizáciou ministerstva školstva s rozpočtovou formou hospodárenia.

 Účelom uskutočnených transformácií bolo v prípade privatizácie organizácií znížiť výdavky štátneho rozpočtu na financovanie inštitúcií a tiež zvýšiť efektivitu výskumných organizácií. V prípade transformácie rozpočtových organizácií na príspevkové účelom bolo zabezpečiť poskytnutie príspevku zmluvne (kontraktačne) na presne vymedzený účel, zabezpečiť zintenzívnenie rozvoja organizácie.

Zhrnutie: Cieľ, aby „do roku 2003 sa ukončila transformácia štruktúr v jednotlivých sektoroch výskumu a vývoja“ sa plní priebežne a predpokladáme, že transformácia sektorových štruktúr bude prebiehať aj naďalej po roku 2003 a bude podmieňovaná hlavne ekonomickými podmienkami. Prierezové kompetencie v štátnej správe v oblasti vedy a techniky sú stabilizované.
Podmienky pre vytvorenie spoločného konkurenčného prostredia pre všetky organizácie a fyzické osoby („fyzické osoby“ v zmysle živnostenského zákona) pôsobiace v oblasti výskumu a vývoja boli vytvorené schválením zákona č. 132/2002 Z. z. o vede a technike.

Novelizáciou zákona č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov boli vytvorené legislatívne podmienky pre vznik novej, verejno-právnej neziskovej formy hospodárenia organizácie výskumu a vývoja. 
Novelizáciou zákona č. 213/1997 Z. z. a zákonom č.13/2002 Z. z. o podmienkach premeny niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby (transformačný zákon) a ktorým sa mení a dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov boli vytvorené legislatívne podmienky pre transformáciu rozpočtových a príspevkových organizácií výskumu a vývoja na verejno-právnu neziskovú formu hospodárenia.

Cieľ, aby „v rámci koncepcií výskumu a vývoja jednotlivých rezortov boli rozpracované možnosti privatizácie organizácií výskumu a vývoja štátneho sektora a postup ich realizácie“ (str.4. koncepcie), nebol splnený ani jedným ústredným orgánom, ktorý je alebo bol zriaďovateľom priamoriadenej (rozpočtovej alebo príspevkovej) organizácie výskumu a vývoja a ani Slovenskou akadémiou vied, nakoľko v svojich odvetvových koncepciách výskumu a vývoja (vypracovaných ako rozpracovanie koncepcie na pomery jednotlivých ústredných orgánov a Slovenskej akadémie vied) predložených ministerstvu školstva nerozpracovali možnosti privatizácie svojich priamoriadených organizácií výskumu a vývoja.

Ďalšie ciele v oblasti inštitucionálneho zabezpečenia vedy a techniky, boli splnené. Zákonom č.203/2001 Z. z. o Agentúre na podporu vedy a techniky v znení neskorších predpisov bola zriadená Agentúra na podporu vedy a techniky (ďalej len „agentúra“). Zákonom č. 132/2002 Z. z. o vede a technike boli vytvorené podmienky pre poskytovanie prostriedkov štátneho rozpočtu na základe výsledkov periodického hodnotenia a akreditácie a certifikácie v rámci Systému akreditácie a certifikácie organizácií výskumu a vývoja.

1.1.a  Systém periodického hodnotenia, akreditácie a certifikácie výskumu a vývoja SR 

Systém periodického hodnotenia, akreditácie a certifikácie výskumu a vývoja bol zakotvený v zákone č.132/2002 Z. z. o vede a technike (s filozofiou pozmenenou oproti filozofii schválenej v koncepcii). Osobitne sú v tomto zákone zakotvené ustanovenia týkajúce sa periodického hodnotenia výskumu a vývoja a osobitne ustanovenia týkajúce sa akreditácie a certifikácie právnických a fyzických osôb výskumu a vývoja. V zákone o vede a technike je zakotvený význam periodického hodnotenia výskumu a vývoja a akreditácie a certifikácie právnických a fyzických osôb výskumu a vývoja pre poskytovanie finančnej podpory štátom na výskum a vývoj.

Zhrnutie: V súčasnosti sú podrobnosti o periodickom hodnotení výskumu a vývoja (ktoré sa týka hlavne rozpočtových,  príspevkových a neziskových organizácií) rozpracované v návrhu  vyhlášky o periodickom hodnotení výskumu a vývoja. 
 Akreditácia a certifikácia sa v zmysle §19 zákona č.132/2002 Z. z. o vede a technike uskutočňuje podľa zákona č.264/1999 Z. z. o technických požiadavkách na výrobky a o posudzovaní zhody v znení neskorších predpisov.

1.2 Informačné zabezpečenie vedy a techniky

Celoštátny informačný systém výskumného a vývojového potenciálu SR (ďalej len „ISVVP“), ktorého gestorom je ministerstvo školstva bol dobudovaný a fungujú všetky jeho podsystémy, a to podsystém „projekty“, podsystém „experti“, podsystém „štatistika“, podsystém „medzinárodná vedecko-technická spolupráca“ a podsystém infraštruktúra výskumu a vývoja“.  Každý z týchto podsystémov má vytvorenú interaktívnu stránku pre internetovú komunikáciu s užívateľmi.
Ústredné orgány a Slovenská akadémia vied poskytujú údaje len do podsystému „projekty“, ale sú im prístupné údaje zo všetkých podsystémov v rozsahu v  akom ich potrebujú. 
  
Ministerstvo školstva zriadilo celoslovenskú web stránku o vede a technike, www.veda-technika.sk, s aktívnymi odkazmi na všetky web stránky významných inštitúcií výskumu a vývoja SR. Jej  gestorom je ministerstvo školstva a technickým prevádzkovateľom je Centrum vedecko-technických informácií.  Táto web stránka sa v súčasnosti stále dotvára.

Zhrnutie: Ciele v tejto oblasti sú splnené. ISVVP a web stránka pre vedu a techniku budú pravidelne aktualizované a dobudovávané podľa aktuálnych požiadaviek a vývinových trendov vyplývajúcich so začlenenia sa vedy a techniky v SR do Európskeho výskumného priestoru.

1.3 Propagácia vedy a techniky

Ciele propagovať vedu a techniku boli realizované predovšetkým prostredníctvom uskutočnených konferencií venovaných vede a technike. Ministerstvo školstva v novembri 2001 usporiadalo celoslovenskú konferenciu „Efektívnosť výskumu a vývoja“ a v apríli 2002 konferenciu „Nové smerovanie vedy a techniky na Slovensku“. 
	
Ostatné ústredné orgány a Slovenská akadémia vied usporiadali konferencie špecificky zamerané na propagáciu tých oblastí vedy a techniky, ktoré sú v ich kompetencii. 
Osobitne bohatá je činnosť Ministerstva výstavby a regionálneho rozvoja SR v propagácii vedy a techniky v stavebníctve a regionálnom rozvoji prostredníctvom konferencií. Ministerstvo výstavby a regionálneho rozvoja SR v tejto oblasti v sledovanom období realizovalo viaceré aktivity, napríklad konferenciu za účasti zástupcov všetkých sektorov „Zameranie výskumu a vývoja v oblasti výstavby a regionálneho rozvoja“ (30.11.2000), seminár pre podnikateľov, pracoviská výskumu a vývoja a vysoké školy „Priority a možnosti podpory výskumu a vývoja v stavebníctve“ (november 2002) zamerané na poskytovanie štátnej pomoci pre výskum a vývoj, ministerstvo v priebehu rokov 2000 až 2002 uzavrelo dohody o spolupráci s 10 fakultami 5 vysokých škôl v rokoch 2001 a 2002 prezentovalo výsledky výskumu a vývoja aj na medzinárodných veľtrhoch CONECO a FOR ARCH a tiež sa podieľalo na medzinárodnom festivale EKOTOPFILM.

Zhrnutie: Propagácia vedy a techniky sa v prevažnej miere realizuje prostredníctvom  konferencií s problematikou oslovujúcou odborníkov a manažment vedy a techniky. Informovanie širokej verejnosti o problematike vedy a techniky prostredníctvom médii sa realizuje v minimálnej miere.

2. časť - Ciele a priority výskumu a vývoja

2.1 Systémové priority výskumu a vývoja 

	Systémové priority výskumu a vývoja boli realizované nasledujúcim spôsobom:
-	zvýšenie výkonnosti a efektívnosti výskumu a vývoja požadovaním dôsledného uplatnenia výstupov riešenia úloh výskumu a vývoja štátnych programov a riešenia štátnych objednávok v hospodárskej alebo spoločenskej praxi,
-	intenzívnejšia a previazanejšia spolupráca sektora vysokých škôl, štátneho sektora výskumu a vývoja a podnikateľského sektora výskumu a vývoja požadovaním súčasnej participácie organizácií týchto troch sektorov na riešení úloh výskumu a vývoja štátnych programov a štátnych objednávok,
-	zabezpečenie intenzívnejšieho rozvoja výskumu a vývoja smerujúceho do oblasti spoločensky a politicky závažných otázok bezpečnosti Slovenska realizuje  Ministerstvo obrany SR,
-	zabezpečenie optimálnej infraštruktúry výskumu a vývoja zmapovaním stavu infraštruktúry a návrhmi na jej modernizáciu prostredníctvom hodnotenia „Komisie pre pravidelné zhodnocovanie infraštruktúry výskumu a vývoja v SR“ (zriadenej v zmysle uznesenia vlády SR č.724/2000, bod B.4), ktorá je poradným orgánom ministra školstva; tiež vypracovaním materiálu (vypracovaného v zmysle uznesenia vlády SR č.724/2000, bod B.5) „Zhodnotenie stavu infraštruktúry organizácií a pracovísk výskumu a vývoja z prostriedkov štátneho rozpočtu s návrhmi na jej zlepšenie“ schváleného uznesením vlády SR 1194/2001,
-	vytváranie podmienok pre rozvoj ľudských zdrojov, s osobitným zreteľom pre uplatnenie mladých pracovníkov výskumu a vývoja a ich odborný rast prostredníctvom odporúčaní materiálu (vypracovaného v zmysle uznesenia vlády SR č.724/2000, bod B.9) „Návrh analýzy súčasného stavu a návrh opatrení na zvýšenie motivácie a stabilizácie mladých zamestnancov vo výskume a vývoji v SR“, ktorý bol schválený uznesením vlády SR č.182/2002,
-	zabezpečenie pracovných podmienok (platových, vzdelávacích, modernej infraštruktúry) pre pracovníkov výskumu a vývoja, aby nedochádzalo k ich hromadnému úniku do iných lukratívnejších oblastí a do zahraničia čiastočne schválením zákona č.131/2002 Z. z. o vysokých školách v znení neskorších predpisov a zákona č.313/2001 Z. z. o verejnej službe, čím sa zlepšili platové pomery zamestnancov štátneho sektora výskumu a vývoja a sektora vysokých škôl,
-	podpora mobility pracovníkov výskumu a vývoja medzi sektormi výskumu a vývoja prostredníctvom účasti odborníkov výskumu a vývoja štátneho sektora a podnikateľského sektora výskumu a vývoja na pedagogickom procese na vysokých školách a participáciou pedagogických pracovníkov vysokých škôl na riešení výskumných úloh organizácií priemyslu,
-	podpora medzinárodnej mobility pracovníkov výskumu a vývoja, ako z hľadiska pôsobenia zahraničných odborníkov na Slovensku, tak aj z hľadiska návratu slovenských pracovníkov výskumu a vývoja zo zahraničia úspešnou účasťou organizácií výskumu a vývoja v 5.rámcovom programe EÚ pre výskum a technický rozvoj (ďalej len „5.RP“), pričom mobilita z hľadiska účasti na programoch EÚ je stále nedostaočná,   
-	zohľadňovanie regionálnych potrieb výskumu a vývoja zvýhodnením podpory na štátne programy riešiace problémy regiónov podľa §9, ods.8, písm. b) a c) zákona č. 132/2002 Z. z. o vede a technike.

2.2 Priority vecného zamerania výskumu a vývoja
	
Priority vecného zamerania výskumu a vývoja definované v koncepcii ako prierezové programové smery výskumu a vývoja a tematické programové smery výskumu a vývoja  boli radami štátnych programov v zmysle § 14 a §15 zákona č.132/2002 Z.z. o vede a technike rozpracované na štátne programy, ktorých obsah a harmonogram riešenia bol schválený uznesením vlády SR č.1007/2002 k materiálu (vypracovaného v zmysle uznesenia vlády SR č.724/2000, bod B.2)  „Návrh rozpracovania prierezových programových smerov výskumu a vývoja, obsiahnutých v Koncepcii štátnej vednej a technickej politiky do roku 2005, na štátne programy výskumu a vývoja s návrhom harmonogramu ich realizácie a finančného zabezpečenia do roku 2006 a definovaním ich parametrov s výhľadom do roku 2010“. 

V uvedenom materiáli boli schválené nasledujúce štátne programy a ich podprogramy:
Názov ŠP VaV	Názov  podprogramov	
Budovanie informačnej spoločnosti	Nemá podprogramy	
Kvalita života - zdravie, výživa, vzdelávanie	Genomika nádorových, kardiovaskulárnych a prenosných ochorení pre zdravšiu populáciu ľudí a zvierat	
	Ekologizácia a ekonomická racionalizácia primárnej poľnohospodárskej produkcie	
	Potraviny – kvalita a bezpečnosť	
	Vplyv stavebných materiálov, konštrukcií a geologických faktorov na kvalitu života	
	Výživa a zdravie vo výchove a vzdelávaní	
Rozvoj progresívnych technológií pre výkonnú ekonomiku	Nemá podprogramy	
Uplatnenie progresívnych princípov výroby a premien energie	Nemá podprogramy	
Využívanie domácich surovín a zdrojov	Nemá podprogramy	
Účasť spoločenských vied na rozvoji spoločnosti	Nemá podprogramy	
Komplexné riešenie podpory a efektívneho využívania infraštruktúry výskumu a vývoja	Nemá podprogramy	
Rozvoj osobnosti a talentu mladých zamestnancov a doktorandov výskumu a vývoja do 35 rokov	Realizácia vynikajúcich projektov a podpora profesionálneho rastu MZDVV	
	Stabilizácia MZDVV zlepšením sociálneho zabezpečenia	
	Zlepšovanie spoločenského postavenia vedy a techniky a budovanie vedeckej kariéry	
Prognóza rozvoja a využívania vedy a techniky do roku 2015	Nemá podprogramy	
Aktuálne otázky rozvoja spoločnosti 	Nemá podprogramy	
Pre informáciu uvádzame, že Ministerstvo financií SR po rokovaní vlády SR dňa 4.9. 2002 dalo v uznesení vlády SR č.1007/2002, bod B.1, príloha č. 1 tohto uznesenia pod štátne programy „Rozvoj progresívnych technológií pre výkonnú ekonomiku“, „Uplatnenie progresívnych princípov výroby a premien energie“ a „Využívanie domácich surovín a zdrojov“ zaradiť aj úlohy aplikovaného výskumu a vývoja Ministerstva hospodárstva SR, ktorých zoznam je uvedený v prílohe č.2 tohto uznesenia. Tento postup Ministerstvo financií SR nekonzultovalo s ministerstvom školstva ako gestorom štátnych programov. Na uvedené úlohy Ministerstva hospodárstva SR nie sú vyhlasované výzvy v rámci obchodnej verejnej súťaže ku štátnym programom.   

Osobitne pre formulovanie nových priorít vecného zamerania výskumu a vývoja na obdobie rokov 2006 až 2010 má význam riešenie štátneho programu „Prognóza rozvoja a využívania vedy a techniky do roku 2015“, v ktorej použitím metód „technology foresight“ – moderné metódy prognózovania presadzované v EÚ posledných 10 rokov, budú stanovené mechanizmy a východiská pre špecifikovanie nových priorít vecného zamerania výskumu a vývoja.  

Prostriedky na riešenie štátnych programov boli vyčlenené v rozpočtovej kapitole ministerstva školstva už v roku 2001. Naštartovanie mechanizmu štátnych programov však ministerstvo školstva podmieňovalo jeho legislatívnym zakotvením v zákone o vede a technike. Nakoľko zákon o vede a technike vstúpil v platnosť až od 1. apríla 2002, bol proces vytvorenia potrebných organizačných štruktúr štátnych programov (rád štátnych programov) a prípravy obsahu štátnych programov započatý v máji 2002 (prostriedky z roku 2001 boli prevedené do roku 2002).  Koncom roku 2002 boli pre zabezpečenie riešenia štátnych programov pripravené výzvy na vyhlásenie obchodnej verejnej súťaže na dodanie návrhov úloh výskumu a vývoja štátnych programov. Výzvy pre obchodnú verejnú súťaž pripravovali rady štátnych programov a rady podprogramov štátnych programov. (Pre informáciu uvádzame, že prvé výzvy na vyhlásenie obchodnej verejnej súťaže boli uverejnené v Obchodnom vestníku 17. februára 2003).

Procesu prípravy štátnych programov predchádzalo, v zmysle uznesenia vlády SR č.724/2000, bod B.3, prehodnotenie možnosti začlenenia riešených a nových štátnych objednávok do jednotlivých pripravovaných štátnych programov. V zmysle tejto úlohy ministerstvo školstva vypracovalo materiál „Informácia o prehodnotení štátnych objednávok výskumu a vývoja a návrh na ich začlenenie do pripravovaných štátnych programov výskumu a vývoja od roku 2002“, ktorý bol schválený ako interný materiál ministerstva školstva.

Priority vecného zamerania výskumu a vývoja boli zohľadnené aj v prioritách výskumu a vývoja stanovených v “odvetvových koncepciách výskumu a vývoja“, ktoré boli vypracované ako rozpracovanie koncepcie na podmienky v pôsobnosti jednotlivých ústredných orgánov a Slovenskej akadémie vied. 
Slovenská akadémia vied osobitne v zmysle uznesenia vlády SR č.724/2000, bod B.8 rozpracovala priority koncepcie na pomery svojich pracovísk v „Koncepcii orientácie vecného zamerania výskumu Slovenskej akadémie vied“, ktorá bola schválená uznesením vlády SR č.318/2001.

Na základe priorít stanovených v „odvetvových koncepciách výskumu a vývoja“ ústredné orgány a Slovenská akadémia vied vypracovali návrhy štátnych objednávok, ktoré ako súhrnný návrh na schválenie vlády SR predložilo ministerstvo školstva v materiáli „Štátne objednávky výskumu a vývoja začínajúce v roku 2002 a ich finančné zabezpečenie“, ktorý bol schválený uznesením vlády SR č.912/2002.

Na problémy pri zabezpečovaní priorít výskumu a vývoja vyplývajúcich „odvetvových koncepcii výskumu a vývoja“ (podľa §10, ods.7, písm. b) a §13, ods.4 zákona č.132/2000 Z. z. o vede a technike) poukázalo Ministerstvo pôdohospodárstva SR nakoľko v danom rozpočtovom roku môžu náklady na riešenie štátnych objednávok prestavovať len 20% z nákladov na riešenie štátnych programov. Tiež nesúhlasí s tým, aby na úlohu aplikovaného výskumu a vývoja v poľnohospodárstve bolo poskytovaných len 50% výdavkov zo štátneho rozpočtu, čím zvyšných 50% musí zabezpečiť odberateľ (realizátor) výsledku alebo riešiteľ úlohy z vlastných mimorozpočtových  zdrojov. 
Uvedený problém bude riešený pri realizácii odporučenia 2. z III. časti materiálu. 
Ministerstvo dopravy, pôšt a telekomunikácií SR poukázalo na to, že nemá zodpovedajúce zastúpenie v radách štátnych programov a tým nie sú vytvorené podmienky pre riešenie problematiky výskumu a vývoja v doprave. 
Pre vysvetlenie uvádzame, že podľa §15, ods.3 zákona o vede a technike ústredné orgány nemajú zastúpenie v radách štátnych programov.
Ministerstvo kultúry SR vyslovilo obavu, že nebudú kontinuálne (každoročne) zabezpečované prostriedky štátneho rozpočtu na riešenie štátnych programov a štátnych objednávok.
Uvedený problém bude riešený pri realizácii odporučenia 1. z III. časti materiálu. 
Ministerstvo vnútra SR, Úrad pre geodéziu, kartografiu a kataster SR, Úrad jadrového dozoru SR pri zabezpečovaní riešenia svojich priorít poukázali na nedostatok finančných prostriedkov.
Uvedený problém bude riešený pri realizácii odporučenia 1. z III. časti materiálu.
Slovenská akadémia vied poukázala v súvislosti so zabezpečovaním svojich výskumných priorít na nedostatok prostriedkov na infraštruktúru a na financovanie úloh výskumu a vývoja. Pri štátnych objednávkach poukázala na potrebu novelizácie zákona č.132/2002 Z. z. o vede a technike v tej jeho časti, ktorá sa týka zabezpečovania výberu štátnych objednávok podľa zákona č.263/1999 Z. z. o verejnom obstarávaní a o zmene a doplnení niektorých zákonov v znení neskorších predpisov. Navrhuje používať inú jednoduchšiu formu verejnej súťaže.    Uvedený problém bude riešený pri realizácii odporučenia 2. z III. časti materiálu.

Zhrnutie: Priority vedy a techniky sa priebežne plnia. Pre ich realizáciu boli vytvorené legislatívne podmienky (zákon o vede a technike a zákon o agentúre), pretrvávajú problémy vyplývajúce z nezabezpečovania pravidelného medziročného nárastu výdavkov na vedu a techniku schváleného v koncepcii. Vznikajú dokonca obavy z nepravidelného (nie každoročného) poskytovania prostriedkov štátneho rozpočtu na zabezpečenie riešenia pokračujúcich štátnych programov a štátnych objednávok.

3. časť - Podpora vedy a techniky

V oblasti podpory vedy a techniky ministerstvo školstva v roku 2001, ako metodický materiál, vypracovalo v spolupráci s ústrednými orgánmi a Slovenskou akadémiou vied materiál „Východiská pre prípravu návrhu rozpočtu príjmov a výdavkov za rozpočtovú skupinu 2 – veda a technika na rok 2002 za Slovenskú republiku“, ktorý vláda SR (dňa 30.8. 2001), vzala ako informáciu, na vedomie.
V r.2001 ministerstvo školstva vypracovalo „Metodiku pre tvorbu strednodobého výhľadu  vecného zamerania a finančného zabezpečenia vedy a techniky“, ako interný materiál ministerstva školstva, ktorý bude jedným z východísk pre prípravu strednodobej koncepcie štátnej vednej a technickej politiky do roku 2010.
Ministerstvo školstva vypracovalo aj „Metodiku časového harmonogramu postupu a koordinácie ústredných orgánov štátnej správy SR a SAV pri príprave návrhu štátneho rozpočtu za skupinu 2 – veda a technika vrátane prípravy vecného obsahu výskumu a vývoja“, ako interný materiál ministerstva školstva pre prípravu rozpočtu za oblasť vedy a techniky SR.
Uvedené materiály stanovujú rámcové pravidlá pre prípravu štátneho rozpočtu pre oblasť vedy a techniky v SR.

V roku 2002 ministerstvo školstva vypracovalo súborný materiál „Návrh východísk pre prípravu návrhu rozpočtu príjmov a výdavkov v oblasti vedy a techniky na rok 2003 za SR“, ktorý bol postúpený MF SR, ako podklad pre prípravu návrhu celkového rozpočtu na príslušný rozpočtový rok 2003. Tento materiál ministerstvo školstva dopracovalo a s názvom „Analýza potrieb a postupov finančného zabezpečenia VaT na r.2003 s výhľadom do roku 2006 za SR“  a predložilo ho na prerokovanie vo vláde SR, ako informáciu, ktorá ho vzala na vedomie 21.8. 2002.  
V uvedených materiáloch ministerstvo školstva pri príprave návrhu rozpočtu vychádzalo z trendov medziročného nárastu výdavkov štátneho rozpočtu na vedu a techniku schváleného v koncepcii. Pravidelný medziročný nárast výdavkov zo štátneho rozpočtu na vedu a techniku bol schválený vo výške 450 mil. Sk a vychádzalo sa pritom  z priemerného HDP v roku 2000 vo výške 800 mld Sk. Výška skutočného  HDP v roku 2000 však bola 887 200 mil. Sk, v roku 2001 bola 960 000 mil. Sk a v roku 2002 bola 1 052 500 mil. Sk ( údaje  Štatistického úradu SR), čím môžeme konštatovať rast HDP v rokoch 2000 až 2002.

Medziročný nárast vo výške 450 mil. Sk výdavkov na vedu a techniku zo štátneho rozpočtu  nie je zabezpečovaný, ale dokonca od roku 2000 podľa obr.1 – na základe údajov Štatistického úradu SR  (v prílohe 1) dochádza k nepatrnému poklesu podielu výdavkov zo štátneho rozpočtu na vedu a techniku z HDP a tiež poklesu podielu celkových výdavkov na vedu a techniku z HDP pri uvádzanom náraste HDP v rokoch 2000 až 2001. Vývoj výdavkov vynakladaných na vedu a techniku z podnikateľských zdrojov podľa obr. 1 – tabuľka v prílohe 1 je klesajúci so stagnáciou v rokoch 2000 a 2001. Medzi výdavkami vynakladanými na vedu a techniku zo štátneho rozpočtu a výdavkami na vedu a techniku vynakladanými z podnikateľských zdrojov je úzka korelácia, ktorú možno vysvetliť tým, že podnikateľský sektor vynakladá väčšinou svoje prostriedky na podporu výskumu a vývoja len pri získaní podpory od štátu.
Na základe tohto stavu môžeme očakávať, že cieľ koncepcie -  postupné zvýšenie podielu celkových výdavkov na vedu a techniku na 1,8 % z HDP v roku 2005 (čo je snaha priblížiť sa v roku 2005 v SR priemeru krajín EÚ z r.1999 -  viď obr.2 v prílohe 1) nebude vôbec splnený. Tým sa SR nemôže priblížiť ani cieľu EÚ, aby v roku 2010 priemerné celkové výdavky na vedu a techniku z HDP v EÚ predstavovali 3% (záver z posledného zasadnutia /dňa 14.1. 2003/ CREST-u – poradný orgán Rady EÚ pre vedu a techniku). 
Pre získanie podrobnejšej informácie o podiele výdavkov na vedu a techniku z HDP v % v porovnaní s priemerom krajín EÚ a OECD možno získať z obr.3 (príloha 1).

Cieľ - postupne zvyšovať podiel účelového financovania výskumu a vývoja oproti inštitucionálnemu je plnený postupným prenášaním váhy vo financovaní vedy a techniky na financovanie štátnych programov, štátnych objednávok a úloh výskumu a vývoja vyberaných a podporovaných agentúrou tak, aby v roku 2005 účelové financovanie vedy a techniky prestavovalo 70% celkového financovania vedy a techniky zo štátneho rozpočtu (viď uznesenie vlády SR č.1007/2002, str.1 prílohy).
Pre informáciu uvádzame, že pomer medzi inštitucionálnym a účelovým financovaním v súčasnosti je 45% : 55%.

Cieľ- koncentrovať účelové financovanie výskumu a vývoja do menšieho počtu účinne koordinovaných úloh výskumu a vývoja sa realizuje postupným prenášaním váhy podpory v účelovom financovaní vedy a techniky na štátne programy tak, aby v roku 2005 prevažná časť  účelovej podpory vedy a techniky – 60% bola sústredená na podporu štátnych programov.
	 
Cieľ - zvýšiť objektívnosť a transparentnosť rozdeľovania a poskytovania prostriedkov je zabezpečovaný povinným zabezpečovaním výberu štátnych objednávok podľa zákona 263/1999 Z. z. o verejnom obstarávaní a o zmene a doplnení niektorých zákonov v znení neskorších predpisov a zabezpečovaním výberu úloh výskumu a vývoja štátnych programov podľa zákona č. 513/1991 Zb. Obchodný zákonník v znení neskorších predpisov (obchodná verejná súťaž).

V priebehu zabezpečovania výberu štátnych objednávok podľa zákona o verejnom obstarávaní niektoré ústredné orgány a Slovenská akadémia vied avizovali problémy s použitím metód verejného obstarávania. Preto pre informáciu uvádzame niektoré návrhy a odporúčania ústredných orgánov a Slovenskej akadémie vied získané z ich podkladov. 
Ministerstvo školstva – Sekcia vysokých škôl považuje použitie formy verejného obstarávania pre výber štátnych objednávok za problematický v prípade, ak vysoká škola má byť riešiteľom štátnej objednávky.
Uvedený problém bude riešený pri realizácii odporučenia 2. z III. časti materiálu.
Ministerstvo dopravy, pôšt a telekomunikácií SR, Ministerstvo obrany SR, Ministerstvo práce, sociálnych vecí a rodiny SR, Slovenská akadémia vied – navrhujú štátne objednávky vyberať pomocou obchodnej verejnej súťaže.  
Uvedený problém bude riešený pri realizácii odporučenia 2. z III. časti materiálu.
Ministerstvo životného prostredia SR – pre výber štátnych objednávok navrhuje použiť formu verejného obstarávania s možnosťou použitia § 52 zákona č.263/1999 Z. z. o verejnom obstarávaní a o zmene a doplnení niektorých zákonov v znení neskorších predpisov v znení neskorších predpisov – rokovacie konanie bez zverejnenia pre všetky úlohy výskumu a vývoja.
Uvedený problém bude riešený pri realizácii odporučenia 2. z III. časti materiálu.
Ministerstvo kultúry SR, Ministerstvo výstavby a regionálneho rozvoja SR, Úrad pre normalizáciu, skúšobníctvo a metrológiu SR – odporúčajú ponechať pre výber štátnych objednávok verejné obstarávanie, nakoľko podľa ich názoru zabezpečuje transparentnosť výberu.
Uvedený problém bude riešený pri realizácii odporučenia 2. z III. časti materiálu.

3.1 Inštitucionálne financovanie organizácií a pracovísk výskumu a vývoja 

Zabezpečenie plnenia cieľov v oblasti inštitucionálneho financovania je realizované ich premietnutím do zákona č.132/2002 Z. z. o vede a technike.

Osobitne treba zdôrazniť, že inštitucionálne financovanie, t.j. financovanie výskumu a vývoja rozpočtovej organizácie, poskytovanie príspevku na výskum a vývoj príspevkovej organizácii a poskytovanie dotácií na výskum a vývoj neziskovým organizáciám podľa § 8, ods. 2, písm. a) a b) zákona č.132/2002 Z. z. o vede a technike je podmienené podľa § 8, ods.6 zákonač.132/2002 Z. z.  o vede a technike vykonávaním periodického hodnotenia, čím je plnený jeden z cieľov inštitucionálneho financovania.
	
Okrem toho cieľ, aby organizácie vypracovávali a hodnotili výskumné zámery na obdobie 5 rokov bol pre verejné vysoké školy premietnutý aj do §20, ods. 1, písm. c) zákona č.131/2002 Z. z. o vysokých školách v znení neskorších predpisov, podľa ktorého bude verejná vysoká škola výskumný zámer vypracovávať v rámci svojho dlhodobého zámeru.

3.2 Účelové financovanie vedy a techniky

V účelom financovaní vedy a techniky boli ciele plnené nasledujúcim spôsobom:
•	vytvorenie spoločného konkurenčného prostredia pre všetky organizácie a pracoviská výskumu a vývoja SR schválením zákona č.203/2001 Z. z. o Agentúre na podporu vedy a techniky v znení neskorších predpisov a zákona č.132/2002 Z. z. o vede a technike a schválením štátnych programov,
•	vzájomná spolupráca a koordinovaný postup správcov rozpočtových kapitol na všetkých úrovniach prípravného i rozhodovacieho procesu pri  plnení úloh výskumu a vývoja, ktoré bude zabezpečovať ministerstvo, sa realizovali vytvorením "pracovnej komisie ministerstva školstva k zásadným dokumentom z oblasti tvorby a realizácie štátnej vednej a technickej politiky“, ktorá pozostáva zo zástupcov ústredných orgánov, Slovenskej akadémie vied, rady vysokých škôl, Odborového zväzu školstva a ďalších odborníkov výskumu a vývoja a prostredníctvom rád štátnych programov, ktoré pozostávajú z odborníkov všetkých sektorov výskumu a vývoja v počte rovnakého zastúpenia,
•	cieľovo-programový prístup, ktorý zabezpečí previazanosť vecných zámerov základného a aplikovaného výskumu a vývoja a tým aj spoluprácu podnikateľského, štátneho a vysokoškolského sektora organizácií a pracovísk výskumu a vývoja prostredníctvom štátnych programov,
•	kumulácia rozpočtových a mimorozpočtových prostriedkov prostredníctvom štátnych objednávok a štátnych programov, ktorých riešenia je potrebné z hľadiska ich využitia a zavedenia do praxe zabezpečiť okrem rozpočtových zdrojov aj mimorozpočtovými zdrojmi,
•	transparentnosť v poskytovaní účelovej podpory prostredníctvom uverejňovania výziev vo verejnom obstarávaní ku štátnym objednávkam a výziev na obchodnú verejnú súťaž ku štátnym programom aj na web stránkach ústredných orgánov, Slovenskej akadémie vied a celoslovenskej web stránke veda-technika,
•	podpora úloh výskumu a vývoja interdisciplinárneho charakteru prostredníctvom štátnych objednávok a štátnych programov, 
•	zvýšenie podielu návratnej formy financovania - cieľ nie je plnený.
Jednotlivé kategórie úloh výskumu a vývoja boli zavedené do praxe, okrem štátnych programov, ktoré sú zatiaľ v štádiu pripravených výziev, ktorými bude vyhlásená obchodná verejná súťaž.

Agentúra na podporu vedy a techniky, ako právnická osoba bola zriadená zákonom. Avšak pôvodný zámer, aby agentúra mohla okrem rozpočtových zdrojov získavať a využívať aj mimorozpočtové zdroje je značne obmedzený, nakoľko agentúra bola v zákone č.203/2001 Z. z. o Agentúre na podporu vedy a techniky v znení neskorších predpisov kategorizovaná ako rozpočtová organizácia napojená na rozpočet ministerstva školstva a nie ako samostatná rozpočtová kapitola alebo príspevková organizácia zriadená zákonom (čo bol pôvodný zámer ministerstva školstva). Z dôvodu, že agentúra je rozpočtovou organizáciou, nemôže poskytovať návratné finančné výpomoci, ako bolo pôvodne stanovené v koncepcii. Tiež nie je plnený cieľ, aby výška prostriedkov poskytovaných agentúre zo štátneho rozpočtu predstavovala 12 až 30% účelových prostriedkov poskytovaných na vedu a techniku, nakoľko prostriedky štátneho rozpočtu poskytnuté agentúre v roku 2001 predstavovali len 4,7% z účelových prostriedkov na vedu a techniku a v roku 2002 len 5,3 % z účelových prostriedkov.
	Agentúra, ako rozpočtová organizácia zriadená zákonom, nemôže priamo poskytovať prostriedky podnikateľským právnickým osobám výskumu a vývoja, nakoľko podľa výkladu zákona č.303/1995 Z. z. o rozpočtových pravidlách v znení neskorších predpisov Ministerstvom financií SR, prostriedky štátneho rozpočtu agentúry môžu byť podnikateľským organizáciám výskumu a vývoja poskytované jedine prostredníctvom ústredných orgánov, ktoré ich metodicky usmerňujú (a tým  nie priamo z agentúry). 
Pri porovnaní právomocí agentúry s agentúrami existujúcimi v krajinách EÚ je to v rozpore s ich poslaním, nakoľko v krajinách EÚ, agentúry nielenže zabezpečujú výber úloh výskumu a vývoja, ale tiež priamo zmluvne poskytujú prostriedky úspešným subjektom. V krajinách EÚ agentúry neposkytujú prostriedky prostredníctvom ústredného orgánu. Je potrebné preto riešiť buď zmenu typu organizácie agentúry alebo dôslednú aproximáciu zákona č.303/1995 v znení neskorších predpisov v súlade s právom EÚ (uvedený problém agentúry bude riešiť expertná pracovná skupina k novelizácii zákona č.203/2001 Z. z. o Agentúre na podporu vedy a techniky v znení neskorších predpisov). 

Agentúra zabezpečuje aj hodnotenie úloh výskumu a vývoja navrhovaných na riešenie v rámci medzivládnych dohôd. Ich financovanie však realizuje ministerstvo školstva.

Napriek tomu, že zákon č.203/2001 Z. z. o Agentúre na podporu vedy a techniky vstúpil v platnosť od 1. júla 2001, agentúra nemohla v plnej miere začať svoju činnosť už v roku 2001, lebo jej štatút vláda SR schválila až uznesením vlády SR č.109 zo 6. februára 2002.  Personálne a finančné zabezpečenie správy agentúry vláda SR schválila uznesením vlády SR č.1109 z 21. novembra 2001. Nakoľko až od konca novembra 2001 sa začalo formovať personálne zabezpečenie agentúry, agentúra nemohla v plnej miere v roku 2001 zabezpečiť svoje poslanie a využiť prostriedky pridelené zo štátneho rozpočtu v tomto rozpočtovom roku.

Skúsenosti a odporúčania ústredných orgánov a SAV vyplývajúce z doterajšej činnosti agentúry:	
Ministerstvo školstva – sekcia vysokých škôl odporúča priamo z úrovne agentúry (otváraním osobitných účtov v banke) poskytovať prostriedky a nie prostredníctvom rozpočtových opatrení ústrednými orgánmi. Podporuje zrovnoprávniť agentúru s agentúrami fungujúcimi v EÚ.
Uvedený problém bude riešený pri realizácii odporučenia 2. z III. časti materiálu.
Ministerstvo výstavby a regionálneho rozvoja SR – odporúča, aby agentúra poskytovala prostriedky priamo subjektom, ktoré boli úspešné vo výbere.
Uvedený problém bude riešený pri realizácii odporučenia 2. z III. časti materiálu.
Slovenská akadémia vied – agentúra by mala mať možnosť po schválení úloh výskumu a vývoja poskytnúť finančné prostriedky priamo zodpovedným riešiteľom úloh.
Uvedený problém bude riešený pri realizácii odporučenia 2. z III. časti materiálu
Ministerstvo hospodárstva SR – nesúhlasí s doterajším spôsobom poskytovania prostriedkov agentúry na vybrané úlohy výskumu a vývoja, a to rozpočtovým opatrením prostredníctvom ústredných orgánov. 
Uvedený problém bude riešený pri realizácii odporučenia 2. z III. časti materiálu

Cieľ - zaviesť návratnú formu účelového financovania vedy a techniky bol premietnutý do §8, ods.4 zákona č.132/2002 Z. z. o vede a technike. Jeho realizovanie -  poskytovanie návratnej formy podpory má zabezpečovať Inovačný fond, n.f. (zriadený MH SR), ktorý bude postupovať v zmysle pripravovanej vyhlášky o poskytnutí prostriedkov štátneho rozpočtu inovačnému fondu, o postupe a kritériách nakladania s týmito prostriedkami (vyhlášku vypracováva Ministerstvo financií SR v spolupráci s Ministerstvom hospodárstva SR v podľa §8, ods.5 zákona č.132/2002 Z. z. o vede a technike). V tejto vyhláške budú upresnené podmienky poskytovania návratnej finančnej podpory Inovačným fondom, n.f. Podľa Ministerstva financií SR je možné vypracovať návrh uvedenej vyhlášky až po novelizácií §8, ods.4 a 5 zákona č.132/20021 Z. z. o vede a technike.

V oblasti nepriamej podpory stanovené ciele v hodnotenom dvojročnom období neboli realizované. Vzhľadom na súčasný stav rozpočtu bude problém s uzákonením navrhovaných úprav v daňových, účtovných a colných zákonoch. 

Návrhy a odporúčania ústredných orgánov a Slovenskej akadémie vied  pre oblasť nepriamej podpory:
Ministerstvo pôdohospodárstva SR – pre nástroje daňovej a úverovej politiky nenachádza v rezorte výraznejšie uplatnenie.
Ministerstvo práce, sociálnych vecí a rodiny SR, Ministerstvo kultúry SR – navrhujú zaviesť ako jeden z nástrojov nepriamej podpory vedy a techniky zahrnutie nákladov na výskum a vývoj, ako odpočítateľnú položku zo základu dane z príjmu právnických osôb.
Uvedený problém bude riešený pri realizácii odporučenia 3. z III. časti materiálu.
Ministerstvo životného prostredia SR – financovanie úloh výskumu a vývoja by nemalo byť zaťažené daňami.
Uvedený problém bude riešený pri realizácii odporučenia 3. z III. časti materiálu.
Ministerstvo výstavby a regionálneho rozvoja SR – rozvoj malého a stredného podnikania vyžaduje systémovo riešiť otázky podielu podnikateľov aj vo forme zmien v daňovej oblasti a úverovej politike (zníženie sadzieb) a prostredníctvom rizikového kapitálu.
Uvedený problém bude riešený pri realizácii odporučenia 3. z III. časti materiálu.
Slovenská akadémia vied – ako nové nástroje nepriamej podpory vedy a techniky navrhuje vytvorenie možnosti úverovania medzinárodných projektov (6.RP, kde finančná podpora nekopíruje rozpočtový rok a riešenia). Ďalšou možnosťou by v prípade nedostatku financií bolo vytvorenie možnosti leasingového nákupu drahých prístrojov pre rozpočtové a príspevkové organizácie.
Uvedený problém bude riešený pri realizácii odporučenia 3. z III. časti materiálu.
Ministerstvo hospodárstva SR – odporúča zaviesť nepriame nástroje uvedené v koncepcii.
Uvedený problém bude riešený pri realizácii odporučenia 3. z III. časti materiálu.
Úrad pre normalizáciu, metrológiu a skúšobníctvo SR - zvýhodnenie  prijímania mladých pracovníkov, odbúranie daní za odpisy.
Uvedený problém bude riešený pri realizácii odporučenia 3. z III. časti materiálu.
Úrad pre geodéziu, kartografiu a kataster SR – navrhuje daňové zvýhodnenie financovania vedy a techniky zo strany odberateľov.
Uvedený problém bude riešený pri realizácii odporučenia 3. z III. časti materiálu.

Zhrnutie: Ciele v oblasti podpory vedy a techniky sa nerealizujú, hlavne nie je zabezpečované plnenie cieľa – zabezpečovanie pravidelného medziročného nárastu výdavkov zo štátneho rozpočtu na vedu a techniku vo výške 450 mil. Sk. Pri raste HDP v rokoch 2000 až 2002 (HDP v roku 2000 -  887 200 mil. Sk, v roku 2001 - 960 000 mil. Sk a v roku 2002 -  1 052 500 mil. Sk) dochádza v rokoch 2000 – 2002 k miernemu poklesu výdavkov na vedu a techniku zo štátneho rozpočtu. Tým nebude v roku 2005 zabezpečený nárast výdavkov na vedu a techniku na stanovenú úroveň 1,8% z HDP. 

Problémom je aj zavádzanie nepriamych nástrojov na podporu vedy a techniky. Ministerstvo školstva v roku 2004 predloží na prerokovanie vlády SR návrh opatrení na novelizáciu uvedených zákonov a návrh ďalších opatrení nepriamej podpory vedy a techniky zohľadňujúcich aj návrhy ústredných orgánov, Slovenskej akadémie vied a Zväzu priemyselných výskumných a vývojových organizácií v tejto oblasti.

Stagnovanie výdavkov na vedu a techniku alebo dokonca ich pokles môže mať za následok zaostávanie všetkých oblastí vedy a techniky v SR (inštitucionálnej, personálnej, infraštruktúry, medzinárodnej vedecko-technickej spolupráce) a tým v konečnom dôsledku stavu, že SR nebude rovnocenným partnerom krajinám EÚ v spoločnom Európskom výskumnom priestore.

Pre výber štátnych objednávok je potrebné stanoviť (stanoví expertná skupina pri novelizácii zákona o vede a technike) takú formu súťaže, ktorá bude vyhovovať všetkým typom organizácií výskumu a vývoja, čo bude premietnuté aj do novelizácie zákona o vede a technike. Problém poskytovania prostriedkov agentúrou priamo riešiteľom úloh výskumu a vývoja (a nie prostredníctvom ústredných orgánov) je potrebné riešiť novelizáciou príslušných ustanovení zákona o agentúre (riešenie navrhne expertná pracovná skupina pri novelizácii zákona o agentúre).

4. časť - Medzinárodná vedecko-technická spolupráca

Hlavné ciele v oblasti medzinárodnej vedecko-technickej spolupráce boli plnené nasledujúcim spôsobom:
-	zavedenie efektívneho systému koordinácie a monitorovania medzinárodnej vedecko-technickej spolupráce - zefektívňovanie systému koordinovania zabezpečovalo ministerstvo školstva (ktoré má prierezové kompetencie aj pre oblasť medzinárodnej vedecko-technickej spolupráce) dôslednou spoluprácou s ústrednými orgánmi a Slovenskou akadémiou vied a tiež vytvorením informačnej „Slovenskej informačnej a konzultačnej akademickej siete“ (ďalej len „SIKAS“), ktorej úlohou bolo poskytovať poradenskú činnosť pre organizácie výskumu a vývoja uchádzajúce sa o účasť v 5. RP; monitorovanie medzinárodnej vedecko-technickej spolupráce zabezpečuje ministerstvo školstva prostredníctvom ISVVP, konkrétne prostredníctvom jeho podsystému medzinárodná vedecko-technická spolupráca,
-	zefektívnenie vynakladania prostriedkov štátneho rozpočtu na úlohy medzinárodnej vedecko-technickej spolupráce uplatnením záujmov štátu a využitím jednotných a transparentných kritérií ich hodnotenia – zabezpečuje ministerstvo školstva prostredníctvom agentúry, ktorá zabezpečuje hodnotenie všetkých projektov medzinárodnej vedecko-technickej spolupráce na základe kritérií stanovených radou agentúry, 
-	podnietenie konkurencie a zvyšovania úrovne organizácií a pracovísk výskumu a vývoja SR a ich zapojenia do medzinárodnej vedecko-technickej spolupráce – ministerstvo školstva zabezpečovalo čiastočne poskytovaním symbolického finančného stimulačného príspevku organizáciám výskumu a vývoja úspešným v 5.RP,
-	zohľadnenie potreby plnenia medzinárodných záväzkov Slovenska a jeho domácich potrieb a kvality podávaných návrhov – ministerstvo školstva platilo základné poplatky pre členstvo SR v medzinárodných organizáciách a prostredníctvom agentúry zabezpečovalo hodnotenie kvality podávaných návrhov úloh medzinárodnej vedecko-technickej spolupráce, 
-	zefektívnenie a zracionalizovanie administratívy zabezpečovania medzinárodnej vedecko-technickej spolupráce – zabezpečované Odborom medzinárodnej vedecko-technickej spolupráce ministerstva školstva, ktorý len s 5-timi zamestnancami zabezpečuje medzinárodnú spoluprácu a európsku integráciu v oblasti vedy a techniky s celoslovenskou pôsobnosťou.

Účasť SR v 5.RP, realizovanom v rokoch 1999-2002, bola úspešná. Z členstva SR v 5.RP vyplývali pre SR nielen prínosy ale aj záväzky. Najdôležitejším prínosom bola možnosť rovnoprávnej účasti na všetkých výskumných programoch Európskeho spoločenstva so všetkými z toho vyplývajúcimi právami, výhodami a povinnosťami. Medzi záväzky patrila povinnosť podieľať sa na financovaní výskumných programov EÚ a prijatie pravidiel, ktorými sa riadia členské krajiny EÚ. Úspech v rámcových programoch EÚ však nezávisí len od odbornej úrovne jednotlivých organizácií výskumu a vývoja, ale aj od ich technického zabezpečenia. Na rozdiel od iných krajín (nielen členských krajín ale aj kandidátskych) Slovensko výrazne zaostáva tak v priamej, ako aj v nepriamej podpore výskumu. Trvajúci pokles výdavkov na vedu a techniku v SR je negatívnym faktorom, ktorý ovplyvňuje spôsobilosť slovenských organizácií výskumu a vývoja zúčastniť sa na ďalších rámcových programoch a budovaní spoločného Európskeho výskumného priestoru. Tento trend je v priamom protiklade s prijatou stratégiou EÚ.
Zo zhodnotenia účasti organizácií výskumu a vývoja v 5.RP (na základe poskytnutých informácií) uvádzame nasledujúce informácie:
Úspešné boli organizácie výskumu a vývoja v pôsobnosti Slovenskej akadémie vied, Ministerstva hospodárstva SR, ministerstva školstva (vysoké školy), Ministerstva dopravy, pôšt a telekomunikácií SR, Ministerstva pôdohospodárstva SR, Ministerstva životného prostredia SR, Štatistického úradu SR, Úradu pre normalizáciu, metrológiu a skúšobníctvo SR. 
Nezúčastnili sa (boli neúspešné alebo sa neuchádzali) organizácie v pôsobnosti Ministerstva práce, sociálnych vecí a rodiny SR, Ministerstva kultúry SR, Ministerstva obrany SR, Ministerstva vnútra SR, Ministerstva výstavby a regionálneho rozvoja SR, Úradu pre geodéziu, kartografiu a kataster SR.

Od roku 2002 ministerstvo školstva zabezpečuje podmienky pre účasť organizácií  výskumu a vývoja v 6. Rámcovom programe EÚ pre výskum, technický rozvoj a demonštrácie (ďalej len „6.RP“) pre obdobie  rokov 2002 - 2006.
Príprava SR na členstvo v 6.RP sa začala podpisom dokumentu „Memorandum of Understanding“ v októbri 2002. Bola vytvorená štruktúra NCP (National Contact points – Národných kontaktných bodov), ako aj členov Programových výborov 6.RP. Ako základná informačná a komunikačná infraštruktúra pre 6.RP bude fungovať posilnená sieť SIKAS. Ministerstvo školstva pripravuje na rokovanie vlády SR materiál „Stratégia účasti Slovenskej republiky v 6.RP“. Predpokladáme, že účasť SR v 6.RP bude úspešná a SR sa stane rovnoprávnym členom EU podľa dohodnutého časového harmonogramu. 

V oblasti dvojstrannej vedecko-technickej spolupráce ministerstvo školstva koordinovalo spoluprácu so Nemeckom, Rakúskom, Českou republikou, USA, Gréckom, Čínou, Indiou, Gréckom, Slovinskom, Juhoslovanskou zväzovou republikou. V roku 2002 boli podpísané nové dohody o vedecko-technickej spolupráci s Ukrajinou, Maďarskom a Španielskom. Dohody sú podpísané bez finančného krytia. 
Pripravujú sa dohody s Poľskom, Bulharskom, Rakúskom, Portugalskom, Talianskom, Japonskom, pobaltskými krajinami. Uzavieranie bilaterálnych dohôd sa pripravuje v rámci vytýčených prioritných smerov pre medzinárodnú vedecko-technickú spoluprácu, a to v poradí spolupráca so susednými krajinami (členmi  V4), OECD, EU a následne s inými krajinami.
 
Naďalej bola podporovaná účasť SR v medzinárodných vedecko-technických centrách Európske laboratórium pre časticovú fyziku v Ženeva, Švajčiarsko, Spojený ústav jadrových výskumov v Dubne, Ruská federatívna republika, Medzinárodné centrum pre genetické inžinierstvo a biotechnológie v Terste, Taliansko. 

Zhrnutie: Mnohé záväzky SR v oblasti medzinárodnej vedecko-technickej spolupráce sú pre nedostatok zodpovedajúcej finančnej podpory plnené len v deklaratívnej polohe. V týchto prípadoch sú platené len členské príspevky SR a nie sú poskytované dostatočné prostriedky na zabezpečenie priamej a rovnocennej účasti organizácií výskumu a vývoja v medzinárodných výskumných programoch. 

5. časť - Hodnotenie výsledkov výskumu a vývoja

Parciálne zhodnotenie výsledkov riešenia úloh výskumu a vývoja realizujú každoročne ústredné orgány a Slovenská akadémia vied na základe výsledkov kontrolných dní a priebežných alebo záverečných oponentských konaní k úlohám výskumu a vývoja. Na záverečných oponentských konaniach úloh výskumu a vývoja sa zhodnocuje využitie dosiahnutých výsledkov z hľadiska ich ekonomických alebo spoločenských prínosov. 
	
Zabezpečenie využitia výsledkov v hospodárskej praxi je priamo požadované pri formulovaní návrhov úloh aplikovaného výskumu a vývoja a úlohách experimentálneho výskumu a vývoja, keď pri úlohách aplikovaného výskumu musí participovať odberateľ svojimi zdrojmi vo výške 50% z celkových nákladov na riešenie úlohy a pri úlohách experimentálneho vývoja  sa musí odberateľ podieľať z vlastných zdrojov až 75% z celkových nákladov.

Priamoriadené organizácie výskumu a vývoja (rozpočtové alebo príspevkové) zriadené ústrednými orgánmi a Slovenskou akadémiou každoročne uskutočňujú audit činnosti organizácie - vypracovávajú výročné správy, ktoré sú predložené na pripomienkovanie verejnosti. Slovenská akadémia vied v zmysle § 12, ods.15 zákona č.133/2002 Z. z. o Slovenskej akadémii vied každoročne predkladá prostredníctvom ministra školstva „Výročnú správu o o činnosti Slovenskej akadémie vied“ na prerokovanie vo vláde SR. Interné úlohy výskumu a vývoja vysokých škôl a Slovenskej akadémie vied (vyberané na financovanie vedeckou grantovou agentúrou – VEGA – spoločným poradným orgánom ministra školstva a predsedu Slovenskej akadémie vied pre výber a hodnotenie interných úloh výskumu a vývoja vysokých škôl a Slovenskej akadémie vied) sú každoročne prehodnocované prostredníctvom komisií VEGA.

Sumárne hodnotenie výsledkov výskumu a vývoja za SR uskutoční ministerstvo školstva v roku 2006, nakoľko v roku 2005 bude končiť riešenie štátnych programov, na ktoré bude postupne prenesená váha podpory v účelovom financovaní výskumu a vývoja. 

Zhrnutie: Hodnotenie dosiahnutých výsledkov úloh výskumu a vývoja sa realizuje každoročne na úrovni ústredných orgánov a Slovenskej akadémie vied. Ministerstvo školstva (ako ústredný orgán s celoslovenskou pôsobnosťou v oblasti vedy a techniky) bude v pravidelných intervaloch, odvodených hlavne od  roku ukončenia riešenia štátnych programov, vypracovávať sumárne vyhodnotenie výsledkov všetkých kategórií úloh výskumu a vývoja za SR s dopadom na ich využitie v hospodárskej a spoločenskej praxi.

6. časť - Personálne zázemie výskumu a vývoja

V snahe zachovať kontinuitu personálneho zázemia požadovanej kvality a stimulovať mladých výskumných a vývojových pracovníkov pracovať a zotrvať vo výskume a vývoji ministerstvo školstva vypracovalo materiál „Návrh analýzy súčasného stavu a návrh opatrení na zvýšenie motivácie a stabilizácie mladých zamestnancov vo výskume a vývoji v SR“, ktorý schválila vláda SR  uznesením č.182/2002.
V súlade uvedeným materiálom a prioritou koncepcie - tematickým programovým smerom výskumu a vývoja Rozvoj ľudských zdrojov bol pripravený štátny program „Rozvoj osobnosti a talentu mladých zamestnancov a doktorandov výskumu a vývoja do 35 rokov“ s podprogramami 
-	Realizácia vynikajúcich projektov a podpora profesionálneho rastu MZDVV,
-	Stabilizácia MZDVV zlepšením sociálneho zabezpečenia,
-	Zlepšovanie spoločenského postavenia vedy a techniky a budovanie vedeckej kariéry, ktorý bol schválený vládou SR v rámci materiálu uvedeného na str.8,časť 2.2.
Riešenie tohto štátneho programu by malo čiastočne prispieť k riešeniu problému zvýšenia záujmu mladých zamestnancov výskumu a vývoja zotrvať pracovať vo výskume a vývoji, čím by sa zabezpečovala kontinuita v personálnom zázemí výskumu a vývoja SR.

Pre stimuláciu významných odborníkov výskumu a vývoja ministerstvo školstva vypracovalo interný materiál „Návrh na udelenie cien ministra za vynikajúce výsledky vo vede a technike v SR a za uplatnenie výsledkov vedy a techniky v hospodárskej a spoločenskej praxi“,  v zmysle ktorého prvýkrát v roku 2002 v rámci celoštátnej konferencie vedy a techniky „Nové smerovanie vedy a techniky na Slovensku“ uskutočnenej v dňoch 16.- 17. 4. 2002 (usporiadalo ministerstvo školstva) boli odovzdané ceny významným odborníkom výskumu a vývoja v SR. 

Zhrnutie: Na základe podkladov ústredných orgánov a Slovenskej akadémie vied  možno poukázať na pretrvávajúce problémy so zabezpečením potrebného personálneho zázemia, ktoré sú dôsledkom  nedostatočnej  hmotnej stimulácie zamestnancov výskumu a vývoja.

7. časť - Infraštruktúra výskumu a vývoja

Ministerstvo školstva v roku 2001 pre pravidelné zhodnocovanie stavu infraštruktúry vybudovanej z prostriedkov štátneho rozpočtu zriadilo „Komisiu ministra školstva pre pravidelné zhodnocovanie stavu infraštruktúry výskumu a vývoja SR vybudovanej z prostriedkov štátneho rozpočtu“.

Pre plnenie cieľov koncepcie v oblasti infraštruktúry výskumu a vývoja ministerstvo školstva vypracovalo materiál „Zhodnotenie stavu infraštruktúry organizácií a pracovísk výskumu a vývoja SR vybudovanej z prostriedkov štátneho rozpočtu s návrhu opatrení na jej zlepšenie“, ktorý vláda SR schválila uznesením č.1194/2001. 

Ciele uvedeného materiálu majú byť zabezpečené aj riešením štátneho programu „Komplexné riešenie podpory a efektívneho využívania infraštruktúry výskumu a vývoja“, ktorý bol vládou SR schválený v rámci materiálu uvedeného na str.8, časť 2.2. Zabezpečenie riešenia tohto štátneho programu je však odložené na rok 2003 vzhľadom na chýbajúce kapitálové výdavky. 

Zhrnutie: Pretrváva problém so zabezpečením modernizácie infraštruktúry výskumu a vývoja, ktorý je spôsobovaný aj nedostatočnými kapitálovými výdavkami štátneho rozpočtu.. Organizácie sektora vysokých škôl a štátneho sektora výskumu a vývoja majú preto trvalé problémy nielen s účasťou v spoločnom slovenskom konkurenčnom prostredí účelového financovania vedy a techniky, ale majú problémy aj s rovnocennou účasťou v programoch medzinárodnej vedecko-technickej spolupráce.

III. Návrh odporúčaní na účinnejšiu realizáciu Koncepcie štátnej vednej a technickej politiky v rokoch 2003 až 2005

Pre zabezpečenie splnenia cieľov koncepcie do konca obdobia jej platnosti – do roku 2005 je potrebné hlavne:
•	1.  v rokoch 2004 a 2005 zabezpečiť medziročný nárast prostriedkov štátneho rozpočtu na vedu a techniku v SR uvedený v koncepcii v súlade so zdrojovými možnosťami štátneho rozpočtu (Z: MF SR v spolupráci s MŠ SR a ostatnými ústrednými orgánmi a Slovenskou akadémiou vied, T: priebežne pri príprave návrhu štátneho rozpočtu pre príslušný rozpočtový rok)
•	2. za účelom zavedenia pružných mechanizmov rozhodovania o poskytovaní prostriedkov štátneho rozpočtu novelizovať zákon č.132/2002 Z. z. o vede a technike a zákon č.203/2001 Z. z.  o Agentúre na podporu vedy a techniky v znení neskorších predpisov (Z: MŠ SR v spolupráci s ústrednými orgánmi, Slovenskou akadémiou vied  a Zväzom priemyselných výskumných a vývojových organizácií, T: do 31. októbra 2003)   

•	3. pre zabezpečenie rovnakých podmienok spoločného konkurenčného prostredia výskumu a vývoja v SR a zvýšenie finančného zainteresovania podnikateľskej sféry do podpory vedy a techniky navrhnúť vláde SR účinné nástroje nepriamej podpory vedy a techniky pre podnikateľskú sféru (Z: MŠ SR v spolupráci s ústrednými orgánmi, Slovenskou akadémiou vied a Zväzom priemyselných výskumných a vývojových organizácií, T: do 31. mája 2004).